b"\n_START_ARTICLE_\nTeatre Borr\xc3\xa0s\n_START_SECTION_\nHist\xc3\xb2ria\n_START_PARAGRAPH_\nVa obrir el 16 de maig de 1931 com a cinema amb el nom de Cine Urquinaona. La primera pel\xc2\xb7l\xc3\xadcula va ser Resurrecci\xc3\xb3n, amb Lupez V\xc3\xa9lez. Tenia 950 seients en la platea i un amfiteatre. La decoraci\xc3\xb3 era d'estil Art d\xc3\xa9co. Fins al 1936 va projectar pel\xc2\xb7l\xc3\xadcules de Warner Bros. i Paramount; a partir de llavors, van fer-s'hi sobretot de Metro-Goldwyn-Mayer. En algunes ocasions, s'hi representaven espectacles teatrals: aix\xc3\xad, en 1932 hi va tenir lloc l'estrena del ballet Parc d'atraccions, amb m\xc3\xbasica de Manuel Blancafort (sobre l'obra per a piano del mateix t\xc3\xadtol), coreografia de Joan Magriny\xc3\xa0 i decorats d'Emili Grau-Sala._NEWLINE_L'1 d'abril de 1937 va canviar el nom pel de Cine Francesc Ferrer, que va tenir fins al 5 de febrer de 1939, quan torn\xc3\xa0 al nom anterior._NEWLINE_Prengu\xc3\xa9 el nom de Cine Borr\xc3\xa0s el 19 de maig de 1943, en homenatge a l'actor Enric Borr\xc3\xa0s. Espor\xc3\xa0dicament, s'hi feien funcions de teatre. El 19 d'octubre de 1951 s'hi estren\xc3\xa0 la sarsuela El tambor del Bruch de Federico Moreno Torroba, amb llibret d'Ignacio F. Iquino._NEWLINE_Des del 4 d'abril de 1953 se'n f\xc3\xa9u c\xc3\xa0rrec el grup Bala\xc3\xb1\xc3\xa0. Reformat, es va reobrir el 10 d'abril de 1966 amb My fair lady. A l'inici dels setanta es convert\xc3\xad en un cinema de reestrena. _NEWLINE_Des del 15 de setembre de 1990, va combinar el teatre i el cinema, i el 1995 va esdevenir Teatre Borr\xc3\xa0s, dedicat exclusivament al teatre. Reformat de nou, t\xc3\xa9 una cabuda de 740 espectadors (470 a platea i 270 a l'amfiteatre)._NEWLINE_Va dedicar-se a la com\xc3\xa8dia, estrenant-hi La extra\xc3\xb1a pareja i La jaula de las locas. El 2008, Jordi Galceran hi va estrenar Cancun."